<classify> RAIS John Magufuli, anatarajiwa kuwa mgeni rasmi kwenye tamasha la Mwezi wa Urithi litakalozinduliwa kitaifa katika Uwanja wa Jamhuri jijini Dodoma Septemba 15, mwaka huu. Akizungumza na waandishi wa habari Dodoma jana, Naibu Waziri wa Maliasili na Utalii, Japhet Hasunga alisema lengo la tamasha hilo ni kuenzi, kudumisha, kuburudisha na kujifunza masuala muhimu yanayohusu urithi wa mtanzania hususani utamaduni, historia, malikale na maliasili.Aidha, alisema kwa kutambua hazina kubwa ya malikale na utamaduni wa makabila zaidi ya 128 yaliyopo nchini, tamasha hilo litaongeza wigo wa mazao ya utalii kwa kukuza utalii wa utamaduni wa malikale hatua itakayongeza ushindani wa Tanzania kama kituo bora cha utalii kwenye masoko mbalimbali duniani. Alisema kuwa Urithi Festival itasadia kukuza utalii wa ndani kwa kuongeza muda wa watalii wa kimataifa kukaa nchini kwa vile tamasha hilo lifanyika katika kipindi ambacho watalii wengi wanatembelea Tanzania.Naibu Waziri huyo alisema kutokana na watalii kuongeza muda wa kukaa nchini kutaleta faida kwa wananchi na uchumi wa nchi kwa ujumla Aidha, Naibu Waziri huyo alitaja mikoa sita pamoja na tarehe ambayo tamasha hilo litafanyika ikiwemo Dodoma litakalofanyika kuanzia Septemba 15 hadi mwaka huu. Maeneo mengine ni Zanzibar litafanyika Septemba 23 hadi 29, Dar es Salaam na Mwanza tamasha hilo litafanyika Septemba 29 hadi Oktoba 6 na Arusha litafanyika kuanzia Oktoba 8 hadi 13, mwaka huu.Alisema tamasha hilo litakuwa na shughuli mbalimbali kama vile sherehe za uzinduzi na kilele, kuenzi lugha adhimu ya Kiswahili na kutoa tuzo kwa wasanii na wadau wa Urithi. Alifafanua kuwa tamasha hilo litapambwa na shamrashamra za carnival ya mirindimo ya urithi, burudani za ngoma za asili, muziki na kwaya pamoja na sanaa na maonesho ya bidhaa ya wadau. Katika hatua nyingine, Naibu Waziri huyo alisema kuwa tamasha hilo litahusisha makongamano ya wataalamu, usiku wa urithi, ziara ya kutembelea vivutio vya utalii pamoja na kunadi urithi katika mitandao ya kijamii na vyombo vya habari kupitia kaulimbiu ya Mvalishe, Misosi ya Kwetu na Michongo ya Urithi. Tamasha la Urithi litakuwa linafanyika kila mwezi Septemba ya kila mwaka kuanzia mwaka huu.  <topic>: KITAIFA 